John Dyrby Paulsen (S), 2007-03-22:
Lovforslaget, vi her behandler, er en smuk blomst, og den kunne såmænd også være groet i den socialdemokratiske have.
Den havde nok groet lidt hurtigere, for det er jo sandt for dyden noget, vi har snakket om i lang tid.
Men jeg synes, vi skal glæde os over, at der nu er kommet et lovforslag, som i virkeligheden er en del af hele den her pakke.
Og der er tale om en smuk idé og en smuk tanke, som også er vigtig i hele beredskabet.
Der er ingen tvivl om, at når vi har haft en større indsats, en større krisesituation, en større katastrofe, så får vi hver gang historierne om, at kommunikationen på et eller andet tidspunkt har været svær, nogle gange helt har svigtet, og det kan simpelt hen ikke være rigtigt i 2007.
Vi er nødt til at løse den her opgave, så kriseberedskaberne og indsatsfolkene kan tale sammen uden problemer, og så det er sikkert, at de kan det, næsten uanset hvad der sker.
Og derfor er det her jo et tiltag, der er ualmindelig rigtigt og ualmindelig godt.
Det, der ligger i forslaget, er, at ministeren skal kunne pålægge kommunerne og regionerne at tilmelde sig, tilslutte sig og sørge for, at det her fælles kommunikationssystem fungerer, og det er nok det, der skal til, for at vi får det landsdækkende, og for at vi gør det rigtigt fra starten.
Men vi bliver også nødt til at understrege, at det her ikke er et carte blanche til ministeren til at vælte alle omkostningerne, der måtte komme, over på kommunerne, til at kunne gøre, om jeg så må sige, hvad ministeren vil, og så sende regningen videre til kommunerne.
Jeg ved, at ministeren heller ikke tænker sådan, så det er ikke et udtryk for en mistanke.
Jeg synes bare, det er vigtigt at påpege i den her sammenhæng, at det er ikke det, der er tanken, og det er heller ikke det, der gives carte blanche til.
Nu er det jo sådan, at det her lovforslag er en del af den samlede indsats for kommunikationsstrategien.
Det her lovforslag er så at sige søsætningsrampen til det skib, der i virkeligheden skal ende med at være sødygtigt og bære det her igennem.
Det har vi set i høringssvarene, og vi kommer også til at drøfte det mange gange, men det er vigtigt at påpege, at det her altså kun er rampen, vi snakker om, og den er vi nok enige om skal bygges, og den skal bygges hurtigt, så det bliver den med det her lovforslag.
Hvis man skal tage fat i nogle af de andre ting, der er nævnt i høringssvarene, så synes jeg, det er værd at tage fat i det ønske, der har været om åbne standarder.
Som gammel it-mand er det noget, der egentlig ligger mit hjerte nær, at vi kan bruge det, men jeg må også sige, at jeg ikke er i stand til at vurdere sammenhængen imellem åbne standarder og sikkerheden i et udbygget kommunikationsnet.
Jeg synes, at man skal passe meget på.
Kan man gøre det på nogle måder, der spiller sammen med nogle af de net, der er der i forvejen, eller på sigt også kan medføre en transmission af egentlige billeder, kan understøtte noget telemedicin og lignende, så ville det være godt.
Men udgangspunktet er, at vi får etableret det her net, at det fungerer, og at det er sikkerhedsmæssigt forsvarligt.
Det er det, der er det vigtigste.
Med de ord vil jeg godt sige, at vi naturligvis støtter det lovforslag, der ligger, og vi kan varmt anbefale det.
Vi har nogle ting, vi vil rejse i udvalgsarbejdet, men vi har støtte til det.